Burjassot acull la III Festa de Penyes Valencianistes
2025-07-24

El pròxim 4 de juny, la Pinada de la Casa de Cultura de Burjassot acollirà una gran celebració del valencianisme amb la III Festa de les Penyes Valencianistes del sector 18, que inclou a les penyes dels municipis de Burjassot, Paterna, Manises, Mislata, Quart de Poblet, Aldaia i Barri del Crist. Després de la primera edició celebrada a Paterna, i la segona festa celebrada a Manises, la Penya Valencianista de Burjassot s’encarrega d’organitzar aquesta III Festa del valencianisme, en col·laboració amb l’Ajuntament de Burjassot, des de la Regidoria d’Esports, dirigida per Manuel Pérez Menero, i la resta de penyes que formen part del sector 18, i amb el patrocini de Caixa Popular, Estrella Damm i Trapemar.

Amb motiu de l’imminent final de la temporada, la Festa espera reunir a entre 500 i 600 persones, procedents de la Penya Valencianista La Torre, Penya Valencianista Terramelar, Penya Valencianista Valterna, Penya Valencianista All i Pebre (Quart de Poblet), Penya Valencianista Pumuki (Barri del Crist), Penya Valencianista El Pincha (Manises), Penya Valencianista Romis (Mislata) i, per descomptat, els aficionats i aficionades de les penyes amfitriones: Penya Valencianista Ca Bata, Penya Valencianista Bar Paula i Penya Valencianista Burjassot.

Des de les 12 h, hi haurà activitats per a tots els públics. Per als més xicotets, hi haurà zona infantil amb inflables i jocs de taula. A més, se celebraran les eliminatòries del I Concurs Interpenyes de proves de coneixement i habilitat amb pilota i, per a esmorzar, hi haurà pernil al tall i servei de begudes, a preus populars, tot açò amb l’animació a càrrec de la Xaranga Samaruc.

L’acte institucional de la III Festa de Penyes Valencianistes, tindrà lloc entorn de les 14:15 h, amb la intervenció d’autoritats, convidats tant del València CF com de l’Agrupació de Penyes Valencianistes i el lliurament de diferents obsequis. La jornada festiva continuarà amb un dinar de confraternitat de tots els presents, tenint com a plat principal del menú, paella valenciana. La jornada conclourà amb una rifa de nombrosos regals i amb la Final del I Concurs Interpenyes.